b"\n_START_ARTICLE_\nLaigueglia\n_START_SECTION_\nGeografia f\xc3\xadsica\n_START_PARAGRAPH_\nLaigueglia \xc3\xa9s un petit poble costaner, igual que molts altres de Lig\xc3\xbaria, envoltat per les ciutats de Alassio i Andora i el mar de Lig\xc3\xbaria, a l'est. S'est\xc3\xa9n al llarg de la costa de la Riviera Ligure di Ponent, a la Badia del Sol, delimitada entre el Cap de Santa Croce i Capo Mele.  Per la superf\xc3\xadcie territorial - 2,72 quil\xc3\xb2metres \xc2\xb2 - \xc3\xa9s l'entitat municipal m\xc3\xa9s petita de la prov\xc3\xadncia de Savona.\n_START_SECTION_\nHist\xc3\xb2ria\n_START_PARAGRAPH_\nSegons alguns sup\xc3\xb2sits hist\xc3\xb2rics l'origen del terme Laigueglia derivaria del nom Aquilia, aquest darrer derivat de l'ensenya de les legions de l'Imperi Rom\xc3\xa0 -l'\xc3\xa0guila- que creuaven aquest tram de la Lig\xc3\xbaria occidental al llarg de la via Iulia Augusta. En canvi, els primers testimonis escrits sobre el territori Laigueglia s\xc3\xb3n del segle XII quan, despr\xc3\xa9s haver format part del Comtat d'Albenga, el feu va signar el 1191 un jurament de lleialtat a la Rep\xc3\xbablica de G\xc3\xa8nova, pel que, la gesti\xc3\xb3 administrativa, econ\xc3\xb2mica i jur\xc3\xaddica de la localitat va quedar sota la potestat G\xc3\xa8nova._NEWLINE_El territori de Laigueglia, poblat principalment per pescadors,  va patir una forta immigraci\xc3\xb3 d'habitants catalans, entre els segles XII i XIII,  que s'hi van establir amb les seves fam\xc3\xadlies, contribuint a la ja existent recol\xc2\xb7lecci\xc3\xb3 local del corall al llarg de tot el promontori de Capo Mele. Al llarg del segle XV i el seg\xc3\xbcent, la poblaci\xc3\xb3 costanera va con\xc3\xa8ixer una creixent activitat  lligada a la navegaci\xc3\xb3 i al comer\xc3\xa7 i per tant sovint era presa d'atacs de pirates, com en efecte va succeir en molts llocs de la costa de Lig\xc3\xbaria.  _NEWLINE_Entre els desembarcaments m\xc3\xa9s atro\xc3\xa7os hi ha els duts a terme per l'Almirall turc Dragut i per Khayr Al Din, anomenat Barba-rossa. Aquest \xc3\xbaltim almirall al servei de l'emperador Solim\xc3\xa0, va atacar l'indefens poble de Laigueglia en el curs del 1543 sotmetent el poble a un furi\xc3\xb3s canoneig des del mar;  fins que els vaixells genovesos van poder arribar i van perseguir la flota turca, mentre que els habitants ja havien fugit refugiant-se als turons a l'interior del pa\xc3\xads. el desembarcament a terra va ser en canvi m\xc3\xa9s afortunat per a Dragut, el 1546, que va saquejar el poble prenent un bon nombre d'ostatges entre la poblaci\xc3\xb3 desarmada: nom\xc3\xa9s la intervenci\xc3\xb3 del capit\xc3\xa0 Giulio Berno d'Alassio va poder portar l'episodi piratesc, a un epilog menys tr\xc3\xa0gic.\n_START_SECTION_\nEsports\n_START_PARAGRAPH_\nLa vila acull des de 1964 el Trofeu Laigueglia, una cursa ciclista en l\xc3\xadnia d'un sol dia en qu\xc3\xa8 han ven\xc3\xa7ut corredors com Eddy Merckx, Roger De Vlaeminck, Giuseppe Saronni, Lance Armstrong, Johan Museeuw, Michele Bartoli, Filippo Pozzato o Alessandro Ballan."